'Skorsing'-skuif bring Ace-like skaakmat
GEEN GROOTMEESTER NIE
Ace Magashule se absurde poging verlede week om Cyril Ramaphosa te "skors" wys hy is g'n skaak-grootmeester nie. Sy manewales wys hy het nou min opsies en ondersteuning oor, skryf NATASHA MARRIAN. Sy regterhand, Carl Niehaus, het juis gister laat blyk dat Magashule nie die ANC binnekort om verskoning gaan vra nie, maar sy skorsing in die hof gaan uitdaag.
DIT is inderdaad nou klaarpraat met die ANC se sekretaris-generaal, Ace Magashule. Terwyl hy reeds verlede week in 'n hoek gedruk is toe 'n skorsingsbrief aan hom uitgereik is, was sy reaksie – om pres. Cyril Ramaphosa te probeer "skors" – 'n strategiese flater op 'n skaal wat hy dalk nog nie heeltemal verstaan nie.
Die voormalige Vrystaatse premier het nooit die soort ondersteuning gehad wat sy ondersteuners glo hy gehad het nie, maar met sy ploeterende "skorsing" van Ramaphosa (tik jy my, dan pik ek jou ...) het hy die laaste bietjie simpatie verloor wat hy nog gehad het.
In die ANC word 'n aanval op 'n sittende president as 'n aanval op die party self beskou. Dit is 'n tradisie wat oudpres. Jacob Zuma baie goed gepas het terwyl hy sonder enige teregwysing van een skandaal na die volgende beweeg het...